Diari Oficial de la Generalitat Valenciana


Sumari del DOGV 8937, del 27-10-2020 (2020/8841)

RESOLUCIÓ de 23 d'octubre de 2020, de la consellera de Participació, Transparència, Cooperació i Qualitat Democràtica, per la qual s'amplia el termini de justificació de les subvencions destinades a les entitats ciutadanes de la Comunitat Valenciana, per a l'enfortiment de la participació ciutadana en l'àmbit de l'associacionisme, per a l'any 2020.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8937

Data del DOGV
:   27-10-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/8841


Data del document
:   23-10-2020

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Anàlisi jurídica

 Descriptors 

:   * Conselleria de Participació, Transparència, Cooperació i Qualitat Democràtica
    * ajuda pública

RESOLUCIÓ de 23 d'octubre de 2020, de la consellera de Participació, Transparència, Cooperació i Qualitat Democràtica, per la qual s'amplia el termini de justificació de les subvencions destinades a les entitats ciutadanes de la Comunitat Valenciana, per a l'enfortiment de la participació ciutadana en l'àmbit de l'associacionisme, per a l'any 2020. [2020/8841]  
Mitjançant l'Ordre 4/2016, de 3 de juny de 2016, de la Conselleria de Transparència, Responsabilitat Social, Participació i Cooperació, es van aprovar les bases reguladores conjuntes de les subvencions destinades a la s entitats locals, entitats ciutadanes, centres valencians en l'exterior i cases regionals d'altres comunitats autònomes a la Comunitat Valenciana, per al foment de la participació ciutadana, la transparència i l'accés a la informació pública (DOGV 7798, 06.06.2016); s'han convocat en l'exercici 2020 totes les actuacions i modalitats d'ajudes contemplades en aquesta.  
Per la Resolució de 25 de febrer de 2020, de la Conselleria de Participació, Transparència, Cooperació i Qualitat Democràtica, es van convocar, per a l'any 2020, les subvencions destinades a les entitats ciutadanes de la Comunitat Valenciana, per a l'enfortiment de la participació ciutadana en l'àmbit de l'associacionisme (DOGV 8754, 04.03.2020). En el resolc dotze, apartat cinc, s'estableix que el termini màxim per a la presentació de la justificació de la subvenció finalitzarà el 31 d'octubre de 2020.  
El Govern d'Espanya va declarar, mitjançant el Reial decret 463/2020, de 14 de març, l'estat d'alarma per a afrontar la situació d'emergència sanitària provocada per la Covid-19, la qual cosa va suposar la suspensió automàtica dels termes i la interrupció de tots els terminis de tramitació dels expedients que tramitaven totes les administracions públiques, inclosa la Generalitat Valenciana. Aquest fet va provocar que la convocatòria que ens ocupa no poguera tramitar-se fins que no es va alçar aquest estat d'alarma.  
D'altra banda, una vegada realitzada la proposta de resolució provisional de concessió en data 29 de juliol, la desproporció existent entre les entitats beneficiàries i les entitats que, malgrat haver presentat projectes adequats i de qualitat per a la consecució dels objectius previstos en la convocatòria, no van ser beneficiàries d'aquesta, va justificar la necessitat d'ampliació de la línia de subvenció que ens ocupa. La tramitació de l'expedient de modificació pressupostària ha suposat que la resolució de concessió definitiva no haja sigut publicada fins al dia 20 d'octubre, la qual cosa ha produït que el termini entre la concessió i la justificació siga mínim.  
Tot això origina la necessitat d'ampliar el termini d'execució i de presentació de la justificació de les subvencions, de forma que s'establisca un termini de justificació adequat que permeta realitzar les activitats previstes en els projectes i justificar-les per les entitats beneficiàries.  
  
D'acord amb el que es disposa en l'article 70 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, i en l'article 32 de la Llei 39/2015, d'1 d'octubre, del procediment administratiu comú de les administracions públiques, i de conformitat amb el que s'estableix en l'article 160.4 de la Llei 1/2015, de 6 de febrer, d'hisenda pública, del sector públic instrumental i de subvencions, a proposta de l'òrgan instructor de les subvencions destinades a les entitats ciutadanes de la Comunitat Valenciana, resolc:  
  
Primer  
Ampliar fins al dia 16 de novembre de 2020, inclusivament, el termini de justificació de subvencions establit en el resolc dotze, apartat cinc, de la Resolució de 25 de febrer de 2020, de la Conselleria de Participació, Transparència, Cooperació i Qualitat Democràtica, per la qual es convoquen, per a l'any 2020, les subvencions destinades a les entitats ciutadanes de la Comunitat Valenciana, per a l'enfortiment de la participació ciutadana en l'àmbit de l'associacionisme (DOGV 8754, 04.03.2020).  
  
Segon  
Publicar la present resolució en el Diari Oficial de la Generalitat Valenciana, perquè tinga eficàcia i per a coneixement general.  
  
València, 23 d'octubre de 2020.- La consellera de Participació, Transparència, Cooperació i Qualitat Democràtica: Rosa Pérez Garijo.